open-index/open-wikipedia-markdown huggingface dataset:
שאול בר-חיים

**שאול בר-חיים** (20 בפברואר 1921 – 22 במרץ 1993) היה דיפלומט ישראלי, שכיהן כשגריר ישראל בקפריסין, כקונסול ישראל בוולינגטון שבניו זילנד וכממונה על היחסים באנקרה, בירת טורקיה.

## ביוגרפיה
בר-חיים נולד ב-20 בפברואר 1921 בבודפשט, הונגריה. בשנת 1941 עלה עם משפחתו ארצה. ב-1 באפריל 1956 התקבל לשירותי משרד החוץ. תחילה עבד כעוזר בלשכת הקב"ט, וב-1958 החל לכהן כקצין הביטחון וכסגן הקונסול הישראלי באיסטנבול.

בשנת 1961 עזב את התפקיד. ב-1969 החל לכהן כשגריר ישראל בקפריסין, תפקיד שמילא כשנתיים. ב-1971 חזר לעבודתו כעוזר ראשי בלשכת הקב"ט. בין השנים 1972–1979 כיהן כקונסול בשגרירות ישראל בוולינגטון וכקונסול לא-תושב בסידני שבאוסטרליה.

בשנת 1980 מונה לתפקיד חוקר בכיר בממ"ד (מרכז למחקר מדיני). לאחר מכן עבר לתפקיד ציר-יועץ בשגרירות ישראל בוולינגטון. ב-28 בפברואר 1986 פרש לגמלאות.

נפטר ב-22 במרץ 1993 ונקבר בהר המנוחות.

## קישורים חיצוניים
* 

## הערות שוליים

קטגוריה:שגרירי ישראל בקפריסין
קטגוריה:שגרירי ישראל בטורקיה
קטגוריה:יהודים הקבורים בהר המנוחות
קטגוריה:ישראלים שנולדו ב-1921
קטגוריה:ישראלים שנפטרו ב-1993
יוסי אליאס

**יוסי אליאס** (נולד ב-1987) הוא קצין בצה"ל בדרגת אלוף-משנה, המכהן כמפקד חטיבת הנגב. קודם לכן שימש מפקד גדוד רותם ומפקד בא"ח גבעתי.

## ביוגרפיה
אליאס התגייס לצה"ל במחזור גיוס מרץ 2006 לגדוד שקד של חטיבת גבעתי, עבר מסלול הכשרה כלוחם, קורס מ"כים חי"ר וקורס קציני חי"ר, תפקיד ראשון כמפקד פלוגה במחזור מרץ 2011 בפלוגת שקד בבא"ח גבעתי. בין השנים 2011–2014 עשה תואר ראשון ואחר כך מונה בשנת 2015 למ"פ בגדוד צבר אחר כך מונה לקמב"ץ של חטיבה עד שנת 2017. בשנת 2017 מונה לסגן מפקד גדוד שקד עד שנת 2018. בשנת 2018 יצא פו"ם בנוסף עשה תואר שני. בשנת 2019 מונה לראש ענף במל"י. בין השנים 2020–2022 כיהן כמפקד גדוד רותם, ובין השנים 2022–2024 כיהן כמפקד בא"ח גבעתי.
בשנת 2024 מונה למפקד חטיבת הנגב והועלה לדרגת אלוף-משנה.

## הערות שוליים

קטגוריה:מפקדי גדוד רותם
קטגוריה:מפקדי חטיבת הנגב
קטגוריה:אלופי-משנה בצה"ל
קטגוריה:מפקדי חטיבות במלחמת חרבות ברזל
קטגוריה:ישראלים שנולדו ב-1987
סמל העיר קריית גת

**סמל העיר קריית גת** הוא סמלה הרשמי של העיר עיריית קריית גת.

## תיאור הסמל
הסמל בצבעים ירוק ואדום כאשר הירוק מאפיין את השדות הירוקים שבליבם יושבת העיר. והאדום זכר לנופלים במלחמת הקוממיות ששחררו את האזור מידי המצרים.

בסמל ישנם מספר מרכיבים:
* החומה מסמלת את הביטחון שמקנה העיר לתושביה דהיום וכאזכור לביצורי רחבעם מלך יהודה
* גלגל השיניים – מייצג את התעשייה המקומית המתחדשת
* ענף הכותנה מסמל את הגידול החקלאי שאפיין את שדות החבל והיה חומר הגלם לתעשיית הטקסטיל המקומית.

בשנת 2009 דרש חבר המועצה בני חסון להחליף את סמל העיר בטענה כי הוא דומה בצבעיו לדגל איראן. העירייה לא פסלה על הסף את הצעתו והוחלט כי תוקם ועדה שתבחן את החלפת הדגל.

## הערות שוליים

קריית גת
קטגוריה:קריית גת
פלורידה (מחוז)

**מחוז פלורידה** (בספרדית: **Departamento de Florida**) הוא אחד מתשעה עשר המחוזות באורוגוואי. בירתו היא פלורידה.

מיקום המחוז הוא במרכז-דרום המדינה, גובל מצפון במחוז דורסנו, מצפון-מזרח במחוז טריינטה אי טרס, מצד מזרח במחוז לבז'חה, בדרום בקנלונס ובמערב במחוזות סן חוסה, ופלורס.

שטח המחוז 10,417 קמ"ר. ומספר תושביו 69,322.

## היסטוריה של פלורידה
המחוז הוקם ב-10 ביולי 1856, עד אז היה חלק ממחוז סן חוסה.

ממוזער|ימין|פיידרה אלטה צולם ב-2008
במחוז פלורידה נמצא האתר **פיידרה אלטה** (בספרדית ***Piedra Alta*** "האבן הגבוהה"), שם הוכרזה הכרזת העצמאות של אורוגוואי ב-25 באוגוסט 1825, המקום הוכרז בשם "מזבח המולדת" (בספרדית: Altar de la Patria) בשנת 1900, וכאנדרטה היסטורית לאומית. במהלך השנים הונחו על הסלע לוחות ברונזה שונים לזכרם של האירועים ההיסטוריים שהוא מייצג. נמצא כיום בפאתי העיר פלורידה, על גדות נהר סנטה לוסיה צ'יקו.

## מזג אוויר

האקלים הוא סובטרופי לח, עם טמפרטורה שנתית ממוצעת של בין C° 16 ל-C° 19, ובסביבות 1,000 מ"מ של משקעים. הקיץ צחיח וחם, והחורף קר למדי. שלגיורד לעיתים נדירות ביותר. במחוז ישנה בעיה של הצפת נהרות ונחלים כשיורדים גשמים ברציפות, ולכן ערים כמו הבירה פלורידה ועוד, ממוקמים בעיקר באזורים גבוהים מעט.

## כלכלה

כלכלת המחוז מבוססת על חקלאות וגידולי שדה, בעיקר של חיטה, שיבולת שועל, תירס, פשתן וחמניות. וכן חוות לגידול פרות חולבות. המחוז מספק כ-40% מתפוקת החלב הארצית. כמו כן סמוך לנחל ולנטיינס צפונית-מזרחית לבירה, ישנן מחצבות של עפרת ברזל, שהעתודות שלו נאמדות בכ-19 מיליון טון, עם תכולת מתכת של 38%; ומחצבה נוספת הנמצאת בקמפו דה קסטרו, שם נחצבים בנוסף לעפרת ברזל, גם פצלת השדה, קוורץ וגרניט.

## חינוך

במחוז פלורידה אין כמעט אפשרויות להשכלה גבוהה, ולכן רוב בוגרי התיכון עוברים למונטווידאו כדי להתחיל את לימודיהם באוניברסיטה. הלימודים שישנם במחוז, שרובן המכריע נמצאים בבירת המחוז, הם הכשרת מורים ומקצועות הוראה ולמידה שונים. ב"מכון להכשרת מורים" בפלורידה, או ב"מרכז האזורי למורי המרכז" (CERP). וכן קיימת שלוחה של האוניברסיטה UTU (אוניברסיטה מקצועית טכנולוגית של אורוגוואי) .

## ממשל
### מוניציפלית

ראש העיר נבחר בבחירה ישירה, עם ארבעה ממלאי מקום, לתקופה של חמש שנים. לאחר מכן יכול להיבחר מחדש.

### חוקתית

הרשות המחוקקת היא מועצה מחוזית המורכבת מ-31 חברי מועצה, הנבחרים באופן דמוקרטי. חברי המועצה מופקדים על הצעת רפורמות עירוניות, צווים ומיסים, כמו גם כל פרויקט אחר שהם מוצאים לנכון בתאום עם ראש העיר.

### עיריות במחוז (ניהול אזורי)

[250px|ממוזער|העיריות במחוז פלורידה בשנת 2020:
<br/>1) [קסופה.
2) פריי מרקוס.
3) סרנדי גרנדה.
השטח האפור הוא שטח כפרי שלא מחולק לעיריות.]]
במחוז קיימים 3 עיריות אזורית.

בעיריות מתקיימים בחירות אחת לחמש שנים, בהם נבחר ראש העירייה וארבעה חברי מועצה, האחראים על הנושאים המוניציפליים באזור בחירתם.

## דמוגרפיה
מספר התושבים נכון לשנת 2019, היה 67,084 נפש, (מתוכם 34,079 גברים ו-35,243 נשים) ב-29,437 משקי בית.
תוחלת חיים הממוצעת 76.24 שנים (גברים: 72.98 שנה, ונשים: 79.63 שנה)

### מרכזים עירוניים
ממוזער| טירה היסטורית בדרום מחוז פלורידה
ממוזער|הכפר סאן גבריאל במרכז מחוז פלורידה

רשימות עיירות או ערים עם אוכלוסייה של מעל 1,000 תושבים (נתוני מפקד 2011):

האוכלוסייה הכפרית במחוז מונה 9,255 נפש.

## קישורים חיצוניים

* 
* פלורידה באנציקלופדיה הגאוגרפית של אורוגוואי

## הערות שוליים

פלורידה
כרים אוניסיוו

**כרים אוניסיוו** (בגרמנית: **Karim Onisiwo**; נולד ב-17 במרץ 1992 בווינה שבאוסטריה) הוא כדורגלן אוסטרי המשחק ברד בול זלצבורג בעמדות הקשר הימני והחלוץ. לזכותו של אוניסיוו 24 הופעות במדי נבחרת אוסטריה.

## קריירת מועדונים
אוניסיוו החל את קריירת הבוגרים בליגות המקצועניות באוסטריה זלצבורג בעונת 2012/13, ולאחר מכן עבר למטרסבורג מליגת המשנה האוסטרית. בשורות מטרסבורג נחל אוניסיוו הצלחה רבה, ובעונת 2014/15 העפיל עמה לבונדסליגה האוסטרית, כשהוא מבקיע 18 שערי ליגה. את עונת 2015/16 פתח אוניסיוו במטרסבורג, אך במחצית העונה עבר למיינץ 05 מהבונדסליגה הגרמנית.

שערו הראשון של אוניסיוו במדי מיינץ 05 הובקע במאי 2016 בניצחון 3-1 על שטוטגרט. את עונת 2015/16 סיימו מיינץ ואוניסיוו במקום השישי בבונדסליגה. כתוצאה מכך, בעונת 2016/17 השתתף אוניסיוו עם מיינץ במפעל הליגה האירופית, אותו סיימה מיינץ במקום השלישי בשלב הבתים, והודחה. בליגה סיימה מיינץ באותה עונה במקום ה-15. גם ברוב העונות הבאות סיימו מיינץ ואוניסיוו בחלק התחתון של הטבלה, אך נשארו בליגה. בעונת 2022/23 רשם אוניסיוו עונת שיא אישית, בה הבקיע עשרה שערי ליגה, וביניהם שלושער נגד בוכום בניצחון 5-2.

את עונת 2024/25 פתח אוניסיוו במיינץ 05, אך בחלון ההעברות בינואר 2025 עזב את המועדון לאחר כמעט עשר עונות, ועבר לשחק ברד בול זלצבורג מהבונדסליגה האוסטרית.

## קריירה בינלאומית
אוניסיוו הוא בן לאב ניגרי ואם אוסטרית, ועל כן יכל לבחור לייצג אחת ממדינות אלו, והוא בחר באוסטריה. אוניסיוו ערך הופעה אחת במדי נבחרת אוסטריה בכדורגל עד גיל 21, בשנת 2014. את הופעת הבכורה שלו במדי נבחרת אוסטריה הבוגרת קיים אוניסיוו במשחק ידידות מול שווייץ בנובמבר 2015. את שערו היחיד במדים הלאומיים הבקיע אוניסיוו בהפסד 3-2 לרומניה במסגרת ליגת האומות בספטמבר 2020. בשנת 2021 זומן אוניסיוו לסגל האוסטרי ליורו 2020, בו הודחה אוסטריה בשמינית הגמר. אוניסיוו ערך הופעה אחת בטורניר זה, כשנכנס כמחליף לקראת סיום המשחק בו הפסידה אוסטריה 2-0 להולנד בשלב הבתים.

## קישורים חיצוניים

קטגוריה:כדורגלנים אוסטרים
קטגוריה:קשרי כדורגל אוסטרים
קטגוריה:חלוצי כדורגל אוסטרים
קטגוריה:וינה: כדורגלנים
קטגוריה:כדורגלני מטרסבורג
קטגוריה:כדורגלני מיינץ 05
קטגוריה:כדורגלני רד בול זלצבורג
קטגוריה:כדורגלני נבחרת אוסטריה
קטגוריה:כדורגלני יורו 2020
קטגוריה:ספורטאים אוסטרים בגרמניה
קטגוריה:אוסטרים שנולדו ב-1992
סמואל בר שרווד

**סמואל בר שרווד** (באנגלית: **Samuel Burr Sherwood**; 26 בנובמבר 1767 – 27 באפריל 1833) היה פוליטיקאי אמריקאי שכיהן כחבר בית הנבחרים של ארצות הברית מטעם קונטיקט.

## ביוגרפיה
שרווד נולד ב-26 בנובמבר 1767 בחברת נורת'פילד (לימים וסטון), מושבת קונטיקט, וסיים את לימודיו במכללת ייל ב-1786. הוא למד משפטים, התקבל ללשכת עורכי הדין והחל לעסוק בכך בחלק ההוא של פיירפילד שהוא כיום וסטפורט, קונטיקט.

הוא כיהן כחבר בבית הנבחרים של המדינה מ-1809 עד 1815 ובסנאט של המדינה ב-1816.

שרווד נבחר כפדרליסט לקונגרס החמישה עשר וכיהן מ-4 במרץ 1817 עד 3 במרץ 1819.

לאחר מכן הוא חזר לעסוק במקצועו עד 1831, אז פרש מהחיים המקצועיים. הוא מת בווסטפורט ב-27 באפריל 1833, ונקבר בבית הקברות אוורגרין.

## קישורים חיצוניים
* 
* 

קטגוריה:אמריקאים ילידי קונטיקט
קטגוריה:בוגרי אוניברסיטת ייל
קטגוריה:עורכי דין אמריקאים במאה ה-19
קטגוריה:חברי בית הנבחרים של ארצות הברית מקונטיקט
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1767
קטגוריה:אמריקאים שנפטרו ב-1833
יחסי החוץ של ערב הסעודית

**יחסי החוץ של ערב הסעודית** הם היחסים הדיפלומטיים והמסחריים בין ערב הסעודית למדינות אחרות ברחבי העולם. מדיניות החוץ של ערב הסעודית מתמקדת בשיתוף פעולה עם מדינות המפרץ המייצאות נפט, אחדות העולם הערבי, סולידריות אסלאמית ותמיכה באו"ם. בפועל, הפעולות העיקריות בעשור השני והשלישי של המאה ה-21 היו היחסים עם ארצות הברית, התערבות הנהגת ערב הסעודית בתימן, הסכסוך הישראלי-פלסטיני, עיראק, האיום האיראני, והשפעת תמחור הנפט. סעודיה תורמת כמויות גדולות של סיוע לפיתוח מדינות מוסלמיות. מ-1986 עד 2006, המדינה תרמה 49 מיליארד ליש"ט במסגרת סיוע זה.

## יחסים דיפלומטיים עם המערב ועם סין
סעודיה מזוהה כמי שמובילה את "המחנה הפרו-מערבי" של מדינות ערב, המיושר עם ארצות הברית ומורכב ממצרים, ירדן ומדינות ערב במפרץ הפרסי. ערב הסעודית וארצות הברית הן בעלות ברית אסטרטגיות קרובות ושותפות. עם זאת, מערכת היחסים הייתה בירידה מסוימת במהלך השנים האחרונות של ממשל אובמה, אך התחזקה בעקבות בחירתו של הנשיא דונלד טראמפ שיצר קשרים הדוקים עם משפחת המלוכה הסעודית. האסלאם הסוני הוא הדת העיקרית של סעודיה. סין וסעודיה הן בעלות ברית, כאשר היחסים בין שתי המדינות התהדקו באופן משמעותי בעשורים הראשונים של המאה ה-21. רוב הערבים הסעודים הביעו דעה חיובית על סין.

## מדיניות ייצוא הנפט
כחברה מייסדת ב־OPEC, מדיניות תמחור הנפט ארוכת הטווח של ערב הסעודית הייתה לשמור על מחירים יציבים ומתונים - גבוהים מספיק כדי להרוויח כמויות גדולות של הכנסות, אך לא גבוהות עד כדי עידוד מקורות אנרגיה חלופיים בקרב יבואני הנפט, או סיכון כלכלות מדינות מערביות שבהן נמצאים רבים מנכסיה הפיננסיים ואשר מספקות תמיכה פוליטית וצבאית לממשלת סעודיה. החריג העיקרי לכך התרחש במהלך משבר הנפט של 1973, כאשר ערב הסעודית, יחד עם שאר מדינות הנפט הערביות, השתמשו באמברגו על אספקת נפט כדי ללחוץ על ארצות הברית להפסיק לתמוך בישראל בעקבות מלחמת יום הכיפורים.

## שותפות בארגונים בינלאומיים
ערב הסעודית היא חברה מייסדת של כמה ארגונים רב-לאומיים, כולל אופ"ק, האו"ם והליגה הערבית. היא גם חברה מייסדת במועצת שיתוף הפעולה של המפרץ, הליגה העולמית המוסלמית, הארגון לשיתוף פעולה אסלאמי, והבנק לפיתוח האסלאמי - שמרכז כולם בסעודיה. המדינה ממלאת תפקיד בולט בקרן המטבע הבינלאומית, הבנק העולמי, ובשנת 2005 הצטרפה לארגון הסחר העולמי.

## התפתחויות בעשור השני והשלישי של המאה ה-21
לדברי פרופסור ב-UCLA, ג'יימס ל' גלווין, סעודיה הפכה להרבה יותר פעילה במונחים של מדיניות חוץ וביטחון מאז האביב הערבי, המדיניות של ממשל אובמה ואמצע העשור השני של המאה ה-21 בשל קריסת מחירי הנפט.

### ההתקדמות לנורמליזציה עם ישראל
בעשור השלישי של המאה ה-21, לאחר חתימת הסכמי אברהם, ובפרט בשנת 2023, התגברו המגעים בין ישראל לסעודיה בדבר נרמול היחסים הדיפלומטיים והמסחריים בין המדינות. בעקבות פרוץ מלחמת חרבות ברזל הוקפאו המגעים, אולם לאחר מכן נעשו ניסיונות לחדשם.

## קישורים חיצוניים

## הערות שוליים

קטגוריה:ערב הסעודית: יחסי חוץ לפי מדינה
קטגוריה:ערב הסעודית: יחסי חוץ
קטגוריה:יחסי חוץ לפי מדינה
C-SPAN

**C-SPAN** (ראשי תיבות של **Cable-Satellite Public Affairs Network**) היא רשת טלוויזיה אמריקאית שהוקמה בשנת 1979 ביוזמת חברות הכבלים האמריקאיות כשירות ציבורי ללא מטרות רווח. הרשת נוצרה במטרה לספק לציבור האמריקאי סיקור רציף וחי של הנעשה בממשל הפדרלי האמריקני, ובמיוחד בקונגרס האמריקני, באופן בלתי מסונן, לא ערוך, וללא פרשנויות.

רשת C-SPAN כוללת הן את ערוץ הטלוויזיה המקורי C-SPAN (ממוקד בעיקר בנעשה בבית הנבחרים האמריקני), הן את ערוץ הטלוויזיה C-SPAN2 שהוקם ב-1986 (הממוקד בעיקר בנעשה בסנאט האמריקני), והן את ערוץ הטלוויזיה C-SPAN3 שהוקם ב-2001 (אשר ממוקד לרוב באירועים חיים שאינם מכוסים על ידי שני הערוצים האחרים, כולל הפגנות, נאומים ודיונים בנושא מדיניות ציבורית), את תחנת הרדיו WCSP-FM, ואתר האינטרנט של הרשת, C-SPAN.org, אשר מספק שידורים חיים של כל שלושת ערוצי הטלוויזיה ותחנת הרדיו, וכמו גם ארכיון גדול עם תוכני וידאו מהתוכניות של הרשת לאורך השנים.

הרשת משדרת בין היתר אירועים פוליטיים מרכזיים בארצות הברית, לרוב בשידור חי, דיונים בקונגרס, מסיבות עיתונאים וראיונות עם אישים בולטים בפוליטיקה האמריקנית.

הרשת פועלת באופן עצמאי, מבלי להסתמך על פרסומות או על מימון מהממשל.

## קישורים חיצוניים

## הערות שוליים

קטגוריה:ערוצי טלוויזיה אמריקאיים
קטגוריה:זוכי פרס פיבודי
Black Myth: Wukong

**Black Myth: Wukong** (בעברית: **מיתוס שחור: ווקונג**, בסינית מפושטת: **黑神话：悟空**; בכתב סיני: **黑神話：悟空**) הוא משחק תפקידים משנת 2024 שפותח ופורסם על ידי "Game Science" . המשחק שואב השראה מהרומן הסיני הקלאסי 'המסע למערב', ועוקב אחר קוף אנתרופומורפי המבוסס על דמותו של סון ווקונג  מהרומן.

המשחק שוחרר לפלייסטיישן 5 ו-"Windows" ב-20 באוגוסט 2024, כאשר גרסת האקסבוקס סדרה X/S מתוכננת לצאת במועד מאוחר יותר. המשחק קיבל ביקורות חיוביות מרוב המבקרים ונמכר ב-20 מיליון יחידות בחודש הראשון להשקתו, מה שהפך אותו לאחד המשחקים שנמכרו מהר מאוד בכל הזמנים.

## משחקיוּת
מיתוס שחור: Wukong הוא משחק תפקידים המשוחק במצב של שחקן יחיד מנקודת מבט של גוף שלישי. הוא שואב השראה מהרומן הסיני הקלאסי מסע למערב.

השחקן שולט בגיבור, קוף המכונה "הנועד", המבוסס על סאן ווקונג מהרומן. הנשק של הגיבור הוא מטה, המבוסס על המטה הקסום "Ruyi Jingu"  
מהרומן. המטה יכול להתארך ולהתקצר במהלך הלחימה. שלושת מצבי המטה: ריסוק,עמוד ודחף, מספקים רבגוניות לקרבות. מכניקת הלחימה כוללת ניהול משאבים. ניתן לצבור נקודות מיקוד על ידי הנחתת התקפות קלות, ביצוע התחמקויות מתוזמנות היטב בנוסף לאמצעים אחרים. נקודת מיקוד מתקבלת כאשר מד המיקוד מתמלא. ניתן להשתמש בנקודות אלו כדי ליזום שילובי התקפות מגוונים. הסיבולת מתרוקנת על ידי ריצה, התחמקות והתקפה.

ללחשים יש "תקופת צינון" לפני שניתן להטיל אותם שוב והם צורכים מאנה. הם מסווגים במיסטיקה, שינויים, עמדות והחלפת צורה. הגיבור משתמש בשינוי-צורה כדי לשנות צורה ליצור או ישות אחרת. דוגמה לכך היא שינוי-הצורה Red Tides, שהופך את הגיבור לגואנגז'י, איש זאב חמוש בלהב בוער כפול. לשינויי-הצורה יש מהלכים והבריאות משלהם. הם זמינים לאחר תקופת צינון, אבל לא דורשים מאנה. הם נמשכים עד שכוחם, שמתכלה על ידי התקפה, אוזל או עד שהבריאות אוזלת.

רוחות מספקות מיומנות ואפקט פסיבי. כישורי רוח מתפקדים כמו שינוי-צורה לביצוע התקפה אחת. הם זמינים לאחר תקופת צינון ודורשים צ'י. רוחות מגיעות מאויבים מובסים מסוימים.

המשחק עוקב אחר התקדמות ליניארית ברובה עם אזורים נרחבים. ישנם מקדשי שומר, המשמשים כנקודות שמירה עבור השחקן, לאורך הדרך. ברחבי העולם, הגיבור נתקל ביאוגואיים שונים כאויבים. רמת הקושי של המשחק לא ניתנת לשינוי על ידי השחקן ונשארת זהה לאורך המשחק.

## ביקורות
המשחק קיבל ביקורות חיוביות בדרך כלל:
* Metacritic: 81/100
* IGN: 8/10
* GameSpot: 8/10
* PC Gamer 87/100
* Eurogamer 3/5

## קישורים חיצוניים
* 

* אתר האינטרנט הרשמי של Black Myth: Wukong **(באנגלית)**
* "", במסד הנתונים הקולנועיים IMDb **(באנגלית)**
* Black Myth: Wukong, באתר PCGamingWiki **(באנגלית)**
* 

## הערות שוליים

קטגוריה:משחקי פלייסטיישן 5
קטגוריה:משחקי Windows
קטגוריה:משחקי פעולה-הרפתקאות
קטגוריה:משחקי וידאו שפותחו בסין
בית הכנסת החדש במיינדזיז'ץ פודלסקי

ממוזער|322x322 פיקסלים|בית הכנסת בתחילת המאה ה-20
ממוזער|321x321 פיקסלים|רחוב מידלרסקה עם בית הכנסת הגדול ברקע
**בית הכנסת החדש במיינדזיז'ץ פודלסקי** (בפולנית: **Nowa synagoga w Międzyrzecu Podlaskim**) היה בית כנסת יהודי עשוי אבן שהוקם בעיירה מיינדזיז'ץ פודלסקי בפרובינציית לובלין שבפולין. הוקם לאחר שבית הכנסת הקודם ששימש את יהודי העיירה נחרב כליל בעקבות שריפה בשנת 1718. המקורות מצביעים על כך שבנייתו הייתה בין השנים 1761 ל-1779. לאחר שהתקבל היתר לבנייתו על ידי הבישוף של לוצק – אנטוני ארזם וולוביץ' בוולצ'ין ב-20 בנובמבר 1761. התבצעו בו מספר שיפוצים בתחילת המאה ה-20. ביוני 1943 כחלק ממלחמת העולם השנייה הופצץ המבנה על ידי הגרמנים ומאז לא נבנה שוב.

## היסטוריה
לאחר שהוקם בשלהי המאה ה-18, פעל במשך שנים באופן רציף עד למלחמת העולם השנייה, אך עם השנים, בוצעו בו מספר שינויים:

בשנים 1907–1908 נבנה בבית הכנסת ארון קודש חדש. כמו כן בשנת 1912 בוצע שיפוץ יקר ומקיף של המבנה. באותה תקופה אף הוחלפה דלת הכניסה והקירות נצבעו, עוד ידוע שב-1934 נעשה שיפוץ נוסף, אך היקפו המדויק אינו ברור.

במהלך מלחמת העולם השנייה, כחלק מפעולות הסלקציה וגירוש היהודים למחנה ההשמדה, החזיקו הנאצים בבית הכנסת קבוצת יהודים במשך שבוע. באוקטובר 1942 ניזוק המבנה על ידי שוטרים אוקראינים לאחר שהשליכו לעברו רימונים. לבסוף החריבו הנאצים את המבנה ביוני 1943.

## ארכיטקטורה
בית הכנסת נבנה על פי תוכנית מלבנית (31.7 מ' על 26.3 מ') והוא כלל ארבעה אגפים: עזרת גברים, אגף מערבי, ושתי עזרות נשים - צפונית ודרומית. עזרת הגברים, הבנוי על פי תוכנית מרובעת, ממוקם במרכז המבנה. לאורך הקירות הצדדיים של עזרת הגברים היו עזרות נשים מוגבהות חד-קומתיות בתוכנית מלבנית (צפונית ודרומית), מכוסים בגג סככה. החלק המערבי נבנה בתוכנית של מלבן מוארך, שהיה צמוד לאולם הגברים ולשתי גלריות נשים בצד המערבי. אולם הגברים והחלק המערבי היו בגובה שלוש קומות. הגג מעל אולם הגברים היה בעל שלושה שיפועים ומחובר לגג המפותל של החלק המערבי.

בעזרת הגברים, במפרץ האמצעי של הכותל המזרחי, בין שני עמודי הקיר, היה ארון קודש מעוטר. הארון היה עשוי לבנים, מעוטר באלמנטים עשויים טיט מלט וטיח ומכוסה בפוליכרום. הבימה הייתה ממוקמת באמצע אולם הגברים, בין העמודים שתמכו את הכספת. המשטח היה מוקף במעקה ברזל.

## ראו גם
* בית הכנסת הישן במיינדזיז'ץ פודלסקי

## הערות שוליים

קטגוריה:מיינדזיז'ץ פודלסקי
מיינדזיז'ץ פודלסקי
קטגוריה:לובלין (פרובינציה): מבנים
מיינדזיז'ץ פודלסקי
סמיון אראנוביץ'

**סמיון אראנוביץ**' (ברוסית: **Семён Давидович Аранович**; 23 ביולי 1934 - 8 בספטמבר 1996) היה במאי קולנוע סובייטי-רוסי ממוצא יהודי. בשנת 1994 הוא קיבל תואר אמן העם של הפדרציה הרוסית. 
## קורות חיים
סמיון אראנוביץ' נולד בשנת 1934 בעיירה דרז'ניה (אז בתחומי ברית המועצות כיום באוקראינה) למשפחה יהודית. 

בשנת 1955 אראנוביץ' סיים לימודים בבית ספר של חיל האוויר של ברית המועצות ושירת בתוך נווט במטוסי חיל האוויר של הצי הצפוני. הוא נפצע קשה בתאונה אווירית ושוחרר מהשירות. אראנוביץ' החל לימודים בפקולטה של בימוי במכון לקולנוע במוסקבה אצל רומן קארמן. הוא סיים את הלימודים בשנת 1965.

בשנים 1964–1970 אראנוביץ' עבד בלנינגרד באולפנים שפעלו בתחום סרטי תעודה. ללא אישור השלטונות הוא לקח חלק בצילומי תהליך לוויה של אנה אחמטובה. בשנת 1989 הוא ניצל את החומר בסרט תיעודי על המשוררת.

בשנת 1971 אראנוביץ' החל לעבוד ב"לנפילם". סרטו הראשון "הדיפלומט האדום" הוקדש לעפילות של לאוניד קראסין. בסרט זה הוא התשתמש בטכניקה של שילוב צילומי תעודה בסרט עלילתי. בהמשך הוא ניצל טכניקה זו בסרטים אחרים.

בשנת 1983 אראנוביץ' ביים סרט "נושאי טורפדו" על פעילות אנשי חיל האוויר של הצי הצפוני במלחמת העולם השנייה. סרט זה זכה להצלחה וקיבל מספר פרסים לרבות פרס ברית המועצות בשנת 1986.

בשנת 1985 אראנוביץ' סיים עבודה על סדרת טלוויזיה בת 6 פרקים על אירועי מלחמת העולם השנייה על פי רומן של יוליאן סמיונוב. 

בסוף שנות ה-80 של המאה ה-20 אראנוביץ' חזר לסרטי תעודה וביים סרטים על פעילות של דמיטרי שוסטקוביץ', מקסים גורקי, יוסיף סטלין ועוד.

בסך הכול אראנוביץ' ביים כ-10 סרטי עלילה וכ-20 סרטי תעודה.

אראנוביץ' היה מלמד במכון ללימודי קולנוע בלנינגרד וכיהן כראש קתדרה.

על פעילותו בתחום הקולנוע אראנוביץ' קיבל מספר פרסים בפסטיבלים לקולנוע לרבות פרס ניקה בשנת 1988 ו"דוב הכסף" של פסטיבל הסרטים הבין-לאומי בברלין בשנת 1994. בשנת 1994 הוא קיבל תואר אמן העם של הפדרציה הרוסית.

אראנוביץ' נפטר בשנת 1996 בהמבורג בה עבד על סרטו האחרון. הוא נטמן בבית העלמין היהודי בעיר.

בשנת 2002 צולם סרט תעודה על פעילותו.

## קישורים חיצוניים

* ביוגרפיה 

קטגוריה:במאי קולנוע יהודים סובייטים
קטגוריה:במאי קולנוע יהודים רוסים
קטגוריה:תסריטאי קולנוע סובייטים
קטגוריה:תסריטאי קולנוע יהודים רוסים
קטגוריה:במאי סרטים תיעודיים יהודים
קטגוריה:אמני העם של הפדרציה הרוסית
קטגוריה:זוכי פרס ניקה
קטגוריה:סובייטים שנולדו ב-1934
קטגוריה:נפטרים ב-1996
איגנץ ראדוש

**איגנץ ראדוש** (במקור **ראוסניץ-Raussnitz**, בהונגרית: **Rados Ignác**; פשט, 15 במאי 1859 – בודפשט, 20 בנובמבר 1944) היה מתמטיקאי יהודי-הונגרי, מהפוריים באמצעות פרסומיו הרבים בכתבי עת מקצועיים, מראשוני החוקרים של המתמטיקאי הדגול יאנוש בויאי, הוא היה אחד העורכים הראשיים של לקסיקון פאלאס הגדול, אחיו של גוסטב ראדוש.

## קורות חייו
איגנץ ראוסניץ נולד במשפחה יהודית כבנם של הסוחר קארוי ראוסניץ ושל רוזליה זוננשיין. הוא השלים את לימודיו התיכוניים בבגימנסיה הראשית הממלכתית ברובע 5 בבודפשט ב-1877. הוא סיים תואר בקורס תלת שנתי באוניברסיטת מדעי הרוח והאמנות בבודפשט (כיום שמה אוניברסיטת אטווש לוראנד). במשך שנה אחת היה חבר יוצא דופן בבית הספר להכשרת מורים בבודפשט. הוא השיג את תעודת ההוראה שלו במתמטיקה ובפיזיקה ב-1883 ולאחר מכן הוסמך גם בגאומטריה גרפית וסיים עבודת דוקטורט. משנת 1884 לימד באקדמיה למסחר של בודפשט. ב-8 באוגוסט 1888 הועבר לבית הספר הריאלי הראשי ב-Székelyudvarhely. משנת 1894, לימד בבגימנסיה הראשית של רובע 5 עד שפרש ב-1920 וכן משנת 1895 לימד מתמטיקה באקדמיה המסחרית. כמורה למתמטיקה, הוא היה המורה לבגרות של המדען בעל השם העולמי לאו סילארד. ב-20 בנובמבר 1944 התאבד ככל הנראה עקב תלאות השואה.

## יצירתו
מחקריו ומאמריו הרבים על מתמטיקה פורסמו ב:
* כתבי העת של האוניברסיטאות
* עלון המתמטיקה ומדעי הטבע (Mathematikai és Természettudományi Értesítő)
* עיתון המתמטיקה והפיזיקה (Mathematikai és Fizikai Lapok)
* בעיתון הלאומי של איגוד המורים (Országos Tanáregyesületi Közlöny)

הוא תרגם להונגרית את:
* האפנדיקס (Appendix) של יאנוש בויאי
* את וולפגנג ויוהאן בוליאי מאת פאל סטקל (Wolfgang und Johann Bolyai).

חלק מתרגומיו משנת 1897 יצא לאור כחוברות בתמיכתה הכספית של האקדמיה ההונגרית למדעים. איגנץ ראדוש עשה רבות כדי להבטיח שיצירתו של יאנוש בויאי לא תישכח.

הוא היה אחד העורכים הראשיים של לקסיקון פאלאס הגדול, וכתב מאמרים רבים בכרכי האנציקלופדיה.

## לקריאה נוספת
* Magyar életrajzi lexikon II. (L–Z). Főszerk. Kenyeres Ágnes. Budapest: Akadémiai. 1969. (לקסיקון ביוגרפי הונגרי. עורכת ראשית אגנש קניירש)
* *Magyar tudóslexikon A-tól Zs-ig*, szerk. Nagy Ferenc, Better-MTESZ-OMIKK, 1997. (לקסיקון המדענים ההונגרי)
* Tudósnaptár (לוח השנה של המדענים)
* לקסיקון יהודי הונגרי. 1929. עורך פטר אויווארי. גישה מקוונת
* Szinnyei József: Magyar írók élete és munkái XI. (Popeszku–Rybay). Budapest: Hornyánszky. 1906. (יוז'ף סיניאי: חייהם ויצירותיהם של סופרים הוגרים)
* Adatai a Petőfi Irodalmi Múzeum katalógusában (נתוניו במאגרי המוזיאון הספרותי פטפי)
* בלה שאק: האקדמיות למסחר שלנו ומוריהם (בודפשט, 1896).

## קישורים חיצוניים
* איגנץ ראדוש באתר Arcanum
* מכתב של ראדוש שנכתב בכתב ידו (1899)
* איגנץ ראדוש ביומן המדענים
* רוברט אולה גאל: "תבלין החיים" מכתבו של מתמטיקאי איגנץ ראדוש
* הספר Appendix של יאנוש בויאי שתורגם להונגרית (מגרמנית ולטינית) על ידי איגנץ ראדוש

## הערות שוליים

קטגוריה:מתמטיקאים יהודים הונגרים
קטגוריה:מתאבדים: מדענים
קטגוריה:בוגרי אוניברסיטת אטווש לוראנד בודפשט
קטגוריה:בודפשט: אישים
קטגוריה:יהדות בודפשט
קטגוריה:הונגרים שנולדו ב-1859
קטגוריה:הונגרים שנפטרו ב-1944
פאבל קוגן

**פאבל ליאונידוביץ' קוגן** (ברוסית: **Павел Леонидович Коган**; נולד ב-6 ביוני 1952) הוא מנצח וכנר סובייטי-רוסי ממוצא יהודי. בשנת 1994 הוא קיבל תואר אמן העם של הפדרציה הרוסית.

## קורות חיים
פאבל קוגן נולד במוסקבה למשפחה יהודית. אביו היה לאוניד קוגן ואמו יליזבטה גיללס, אחיינית של אמיל גיללס. גם היא הייתה כנרית.

מגיל צעיר פאבל קוגן למד נגינה בכינור ורצה להיות מנצח תזמורת. הוא קיבל אישור ללמוד בקונסרבטוריון של מוסקבה בפקולטה לנינגה ובמקביל ללמוד ניצוח.

בשנת 1970 הוא זכה בפרס ראשון בתחרות כנרים בהלסינקי והחל להופיע ככנר.

בשנת 1972 קוגן ניצח על התזמורת הסימפונית הממלכתית של רוסיה. בשנת 1988 בתיאטרון בולשוי הוצגה אופרה "לה טרוויאטה" בהוכנה על ידי קוגן.

בשנת 1989 הוא מונה למנצח ראשי ומנהל אמנותי של תזמורת סימפונית במוסקבה. הוא כיהן בתפקיד זה עד לשנת 2022.

פאבל קוגן עבד עם תזמורות רבות כולל התזמורת הפילהרמונית של סנקט פטרבורג, תזמורת פילדלפיה, התזמורת הלאומית של בלגיה, התזמורת הלאומית של צרפת ועוד.

רבות מעבודות של קוגן עם התזמורות השונות הוקלטו.

בשנת 1985 אראנוביץ' סיים עבודה על סדרת טלוויזיה בת 6 פרקים על אירועי מלחמת העולם השנייה על פי רומן של יוליאן סמיונוב. 

בסוף שנות ה-80 של המאה ה-20 אראנוביץ' חזר לסרטי תעודה וביים סרטים על פעילות של דמיטרי שוסטקוביץ', מקסים גורקי, יוסיף סטלין ועוד.

על פעילותו בתחום המוזיקה קיבל מספר פרסים ועיטורים רבים. 1994 הוא קיבל תואר אמן העם של ברית המועצות.

אראנוביץ' נפטר בשנת 1996 בהמבורג בה עבד על סרטו האחרון. הוא נטמן בבית העלמין היהודי בעיר.

באביב 2022, זמן קצר לאחר פלישת רוסיה לאוקראינה קוגן התפטר מתפקידו בתזמורת במוסקבה ומאז לא חזר לתחומי רוסיה.

## קישורים חיצוניים

* ביוגרפיה 

קטגוריה:כנרים יהודים רוסים
קטגוריה:מנצחים יהודים רוסים
קטגוריה:מעוטרי עיטור ההצטיינות למען המולדת
קטגוריה:מעוטרי עיטור הידידות (רוסיה)
קטגוריה:סובייטים שנולדו ב-1952
SpaceX Crew-8

**SpaceX Crew-8**  היא המשימה המבצעית החמישית של החללית קרו דרגון אנדוור מתוצרת SpaceX כחלק מהתוכנית המאוישת המסחרית של נאס"א. המשימה שוגרה ב-4 במרץ 2024 על גבי משגר הפאלקון 9 מכן שיגור 39A שבמרכז החלל קנדי.

הצוות הצטרף למשלחת מס' 70 לתחנת החלל הבין-לאומית בפיקוד אנדראס מוגנסן.

## צוות
*  מתיו דומיניק, נאס"א - מפקד צוות
*  מייקל באראט, נאס"א - טייס 
*  ג'נט ג' אפס, נאס"א - מומחית משימה
*  אלכסנדר גרבנקין, רוסקוסמוס - מומחה משימה

### צוות גיבוי
*  זינה קרדמן - מפקד טיסה
*  ניק הייג 
*  סטפני וילסון
*  אלכסנדר גורבונוב

## משימה
המועד המקורי לשיגור היה 2 במרץ. הוא נדחה עקב תנאי מזג אוויר באתר השיגור.

ב-4 במרץ 2024, חללית קרו דרגון אנדוור ובה ארבעת חברי צוות המשימה שוגרה בעזרת משגר פאלקון 9 מכן השיגור 39A שבמרכז החלל קנדי. השלב הראשון של משגר הפאלקון 9 (מספר סידורי B1083.1) נחת בחזרה במסלול נחיתה מס' 1 בקייפ קנוורל. כ-30 שעות לאחר השיגור, עגנה חללית אל מודול הרמוני שבתחנת החלל הבינלאומית. צוות החללית הצטרף למשלחת מס' 70 לתחנת החלל הבין-לאומית בפיקוד אנדראס מוגנסן ולאחר סיום פעילותה הם היו חלק של משלחת מס' 71 בפיקוד אולג קונוננקו.

ב-6 ביוני 2024 במטרה לאפשר עגינה של חללית בואינג סטארליינר בוצע שינוי מיקום עגינה של חללית קרו דרגון.

בגלל בעיות עם חללית בואינג סטארליינר והוריקן מילטון נחיתה נדחתה מספר פעמים.

לאחר השלמת התוכנית חללית חזרה לכדור הארץ ב-24 באוקטובר 2024 באזור מפרץ מקסיקו. אחד מחברי הצוות הועבר לבדיקות בבית חולים ושוחרר כעבור יום. נאס"א סירבו לגלות את שזהותו.

## קישורים חיצוניים

* המשימה באתר נאס"א
* תיאור המשימה

## הערות שוליים

קטגוריה:דרגון 2
קטגוריה:2024 בארצות הברית
ארמיסטד תומסון מייסון

**ארמיסטד תומסון מייסון** (באנגלית: **Armistead Thomson Mason**; 4 באוגוסט 1787 – 6 בפברואר 1819) היה חבר הסנאט של ארצות הברית מטעם וירג'יניה מ-1816 עד 1817. מייסון היה גם האדם השני הצעיר ביותר שכיהן אי פעם בסנאט, בגיל 28 ו-5 חודשים, למרות שדרישת הגיל לסנאט האמריקאי בחוקה היא 30 שנה. הוא היה בנו של סטיבנס תומסון מייסון.

## ביוגרפיה
### ראשית חייו והשכלה
מייסון נולד ב-4 באוגוסט 1787 בארמיסטדס במחוז לואיזה, וירג'יניה, השלים את לימודיו בקולג' ויליאם ומרי ב-1807 ועסק בחקלאות עד שמונה לקולונל של מתנדבי וירג'יניה במלחמת 1812 ולאחר מכן לבריגדיר גנרל של המיליציה של וירג'יניה.

### קריירה פוליטית
הוא נבחר כחבר המפלגה הדמוקרטית-רפובליקנית לסנאט של ארצות הברית כדי למלא את המושב שהתפנה כתוצאה מהתפטרותו של ויליאם ברנץ' ג'יילס, למרות היותו קטין מבחינה חוקתית לתפקיד. מייסון כיהן בסנאט מ-3 בינואר 1816 עד 4 במרץ 1817. לאחר מכן עבר למחוז לודון, וירג'יניה, שם ניסה להיבחר ללא הצלחה לבית הנבחרים של ארצות הברית (1817). זה היה מסע מר שהוליד כמה דו-קרבות: מייסון עצמו נהרג מאוחר יותר בדו-קרב עם דודנו, ג'ון מייסון מקארטי, בשדה דו-קרב בלדנסבורג, מרילנד, כתוצאה ממסע זה. הוא נקבר בחצר הכנסייה של הכנסייה האפיסקופלית בליסבורג, וירג'יניה.

## נישואים וילדים
מייסון התחתן ב-1 במאי 1817 עם שרלוט אליזה טיילור (נפטרה ב-1846) במחוז אלבמארל, וירג'יניה. לבני הזוג היה בן אחד:
* סטיבנס תומסון מייסון (1819 – 14 ביוני 1847)

## קשרי משפחה
ארמיסטד תומסון מייסון היה נינו של ג'ורג' מייסון (1725 – 1792); נכדו של תומסון מייסון (1733 – 1785); בנם של מרי אליזבת "פולי" ארמיסטד מייסון (1760 – 1825) וסטיבנס תומסון מייסון (1760 – 1803); אחיינו של ג'ון תומסון מייסון (1765 – 1824); בן דודם של תומסון פרנסיס מייסון (1785 – 1838) וג'יימס מורי מייסון (1798 – 1871); גיסו של ויליאם טיילור ברי (1784 – 1835); אחיו של ג'ון תומסון מייסון (1787 – 1819); דודו של סטיבנס תומסון מייסון (1811 – 1843); ובן דודו של ג'ון תומסון מייסון הבן (1815 – 1873).

## קישורים חיצוניים

* 
* 

## הערות שוליים

קטגוריה:אמריקאים ילידי וירג'יניה
קטגוריה:בוגרי מכללת ויליאם ומרי
קטגוריה:חברי הסנאט של ארצות הברית מווירג'יניה
קטגוריה:סנאטורים חברי המפלגה הדמוקרטית-רפובליקנית
קטגוריה:אמריקאים שנולדו ב-1787
קטגוריה:אמריקאים שנפטרו ב-1819
ג'ון תומסון מייסון

**ג'ון תומסון מייסון** (באנגלית: **John Thomson Mason**; 15 במרץ 1765 – 10 בדצמבר 1824) היה עורך דין אמריקאי והתובע הכללי של מרילנד בשנת 1806.

## ביוגרפיה
### ראשית חייו
מייסון נולד ב-15 במרץ 1765 בצ'ופוואמסיק במחוז סטפורד, מושבת וירג'יניה, והיה הילד השלישי והבן הצעיר של תומסון מייסון ואשתו מרי קינג בארנס.

### קריירה מוקדמת
מייסון החזיק וניהל מטע במה שהיה אז מחוז וושינגטון, מרילנד ליד אליזבתטאון (כיום הייגרסטאון) תוך שימוש בעבודה משועבדת.

הוא התקבל ללשכת עורכי הדין במרילנד, והגיע לדרגה בכירה, אך דחה פעמיים את תפקיד התובע הכללי של ארצות הברית אשר הוצע לו על ידי הנשיאים תומאס ג'פרסון וג'יימס מדיסון. מייסון התמודד על אחד המושבים של מרילנד בסנאט של ארצות הברית, אך הפסיד. לאחר מכן שימש כתובע הכללי של מרילנד בשנת 1806. הוא גם היה אחד משישה שופטים שמונו לבית משפט לערעורים שהוקם מחדש על ידי המושל רוברט בואי ב-19 בינואר 1806, אך דחה את המינוי.

### אחרית חייו
מייסון נפטר ב-10 בדצמבר 1824 בגיל 59. מייסון נקבר באחוזתו במונפלייה בקליר ספרינג, מרילנד.

## משפחתו
[ממוזער| אליזבת בלטהובר מייסון, צויר על ידי [גילברט סטיוארט]]
מייסון התחתן עם אליזבת בלטהובר בשנת 1797. לו ולאליזבת נולדו שבעה ילדים:
* מרי בארנס מייסון וינטר (בערך 1800 – 11 במאי 1844)
* אליזבת אן ארמיסטד תומסון מייסון וורטון (4 באפריל 1803 – 20 בינואר 1857)
* אברם בארנס מייסון בארנס (21 באוקטובר 1807 – 10 באפריל 1863)
* מלכיאור בלטהובר מייסון (נולד ב-3 באוקטובר 1812)
* ג'ון תומסון מייסון הבן (9 במאי 1815 – 28 במרץ 1873)
* תומסון מייסון (15 ביולי 1818 – 1848)
* וירג'יניה וולאס מייסון (16 באפריל 1820 – 6 באוקטובר 1858)

## קשרי משפחה
ג'ון תומסון מייסון היה אחיינו של ג'ורג' מייסון (1725 – 1792); בנו של תומסון מייסון (1733 – 1785); אחיו של סטיבנס תומסון מייסון (1760 – 1803); אחיו למחצה של ויליאם טמפל תומסון מייסון (1782 – 1862); בן דודו הראשון של ג'ורג' מייסון החמישי (1753 – 1796); בן דוד ראשון של תומסון פרנסיס מייסון (1785 – 1838), ג'ורג' מייסון השישי (1786 – 1834), ריצ'רד בארנס מייסון (1797 – 1850), וג'יימס מאריי מייסון (1798 – 1871); דודם של ארמיסטד תומסון מייסון (1787 – 1819) וג'ון תומסון מייסון (1787 – 1850); אביו של ג'ון תומסון מייסון הבן (1815 – 1873); ודודו הגדול של סטיבנס תומסון מייסון (1811 – 1843).

## הערות שוליים

קטגוריה:אמריקאים ילידי וירג'יניה
קטגוריה:התובעים הכלליים של מרילנד
קטגוריה:אמריקאים ממוצא אנגלי
קטגוריה:אמריקאים שנולדו ב-1765
קטגוריה:אמריקאים שנפטרו ב-1824
פמילי מארט

**חברת פמילי מארט בע"מ** (ביפנית: **株式会社ファミリーマート**; באנגלית: **FamilyMart**) היא רשת חנויות נוחות יפנית וזכיינית, שהיא חברה בת של חברת הסחר היפנית Itochu. זוהי רשת חנויות הנוחות השנייה בגודלה ביפן, אחרי סבן אילבן יפן. לרשת יש 24,574 חנויות ברחבי העולם, ביפן, טייוואן, סין, הפיליפינים, תאילנד, וייטנאם, אינדונזיה ומלזיה. מטה החברה ממוקם בקומה ה-17 של בניין סאנשיין 60 טושימה, טוקיו.

חנויות פמילי מארט מוכרות מוצרים נפוצים בחנויות נוחות יפניות, כולל מוצרי מכולת בסיסיים, מגזינים, מאנגה, משקאות קלים, משקאות אלכוהוליים כמו סאקה, ניקומן (לחמניות חזיר מאודות), עוף מטוגן, אוניגירי/אומוסובי (כדורי אורז) ובנטו. פמילי מארט ידועה במנגינת הפעמון המיוחדת שלה, שמתנגנת בעת כניסה לחנות. הפעמונים מיוצרים בלעדית על ידי חברת פנסוניק, והמנגינה מכונה Melody Chime No.1 – Daiseikyou, שפותחה במקור עבור פנסוניק על ידי יאסוהי אינדה בשנת 1978.ממוזער| חנות FamilyMart בסומה יפן

## היסטוריה
החנות הראשונה של פמילי מארט נפתחה בסיאמה, במחוז סאיטאמה, בשנת 1973. בשנת 2002, החברה נרשמה כחברה ציבורית בטייוואן.

באוקטובר 2013, פמילי מארט פתחה את החנות ה-10,000 שלה ביפן. הפעילות בחלקים מסוימים של אסיה, במיוחד בסין, ממשיכה להתרחב. פמילי מארט ניהלה גם חנויות בדרום קוריאה בין השנים 1990 עד 2014, אך יצאה מהשוק הקוריאני לאחר שמכרה את חלקה ב-BGF Retail.

נכון לינואר 2018, היו לפמילי מארט 24,243 חנויות ברחבי העולם; מתוכן 17,409 חנויות ביפן, 3,165 חנויות בטייוואן, 2,177 חנויות בסין, 1,138 חנויות בתאילנד, 277 חנויות במלזיה, 66 חנויות בפיליפינים, 165 חנויות בווייטנאם ו-87 חנויות באינדונזיה.

פמילי מארט הייתה חברה בת של FamilyMart UNY Holdings Co., Ltd. (UFHD), שבבעלותה הייתה גם רשת הסופרמרקטים Uny, עד 2020. UFHD פורקה כאשר Uny נרכשה על ידי החברה האם של Don Quijote בשנת 2020.

חברת פמילי מארט בע"מ היא חברה בת של Itochu, חברת סחר יפנית המחזיקה ב-50.1% ממניות החברה. ב-8 ביולי 2020 הודיעה Itochu כי תרכוש את כל מניות פמילי מארט בסכום של כ-580 מיליארד ין (כ-5.5 מיליארד דולר), מתוך כוונה למכור 4.9% מהמניות ל-Zen-Noh ולבנק Norinchukin. בעלי המניות של פמילי מארט אישרו את הרכישה ב-26 באוקטובר, והמניה נמחקה מהבורסה ב-12 בנובמבר, מה שהוביל להשלמת הרכישה.
## קישורים חיצוניים
* 

## הערות שוליים

קטגוריה:מותגים יפניים
דיקייטר (ג'ורג'יה)

**דיקייטר** (באנגלית: **Decatur**) היא עיר ומושב מחוז דקאלב שבג'ורג'יה, ארצות הברית, והיא חלק מהאזור המטרופוליני של אטלנטה. לפי מפקד האוכלוסין של 2020, אוכלוסיית העיר מנתה 24,928 תושבים, אם כי לעיתים מניחים שהיא גדולה יותר, מכיוון שמספר מיקודי דואר באזור לא מאוגד של מחוז דקאלב נושאים את השם דיקייטר ככתובת.

העיר משרתת על ידי שלוש תחנות רכבת של MARTA (דיקייטר, איסט לייק, ואבונדייל). דיקייטר ממוקמת כ-8 קילומטרים (5 מייל) צפונית-מזרחית למרכז העיר אטלנטה, וגובלת במערב עם שכונות קירקווד ולייק קלייר של אטלנטה ועם אזור לא מאוגד של מחוז דקאלב. שכונת דרואיד הילס ממוקמת מצפון-מערב לדיקייטר.

## היסטוריה
לפני ההתיישבות האירופית, אזור דיקייטר היה ברובו מיוער (שריד של יער ראשוני ליד דיקייטר נשמר כיער פרנבנק). דיקייטר נוסדה בצומת שני שבילי אינדיאנים: סנדטאון, שהוביל מזרחה מנהר הצ'אטהוצ'י ליד נחל יוטוי, ושאלופורד, שעוקב אחרי הדרך של היום קליירמונט וממשיך לחצות ליד רוזוול. אתר לבית המשפט של מחוז דקאלב נקבע בשנת 1822 במה שיהפוך למרכז העיר דיקייטר; העיר דיקייטר הוקמה ב-10 בדצמבר 1823. היא נקראה על שם קומודור סטיבן דיקייטר מהצי ארצות הברית.

המתיישבים הראשונים באזור היו חקלאים או בעלי מלאכה מיומנים ממוצא אנגלי, סקוטי ואירי.

### מלחמת האזרחים האמריקאית
במלחמת האזרחים האמריקנית הפכה דיקייטר לאתר אסטרטגי של צבא האיחוד במהלך המערכה על אטלנטה בפיקודו של ויליאם שרמן. ביולי 1864 תפס הגנרל ג'יימס מק'פרסון את העיר כדי לנתק את קו האספקה של צבא הקונפדרציה מאוגוסטה. ב-22 ביולי, במהלך קרב אטלנטה, תקף חיל הפרשים של הקונפדרציה בפיקודו של מייג'ור גנרל ג'וזף וילר את שיירות האספקה של מקפרסון ואת חיילי האיחוד שהגנו על השיירות. לוחית זיכרון בבניין בית המשפט הישן מציינת את מקום הקרב הזה.

### המאה ה-20
במהלך המחצית השנייה של המאה ה-20 התרחב האזור המטרופוליני של אטלנטה לתוך מחוז דקאלב הלא מאוגד, ובסופו של דבר הקיף את דיקייטר משני צדדים. במקביל, אזרחים רבים עזבו את האזור לפרברים מרוחקים יותר. בשנות ה-60 וה-70 של המאה ה-20 חלה ירידה דרמטית בערכי הנכסים. עם זאת, בשנים האחרונות חזרה העיר לצמיחה כלכלית, בעיקר בזכות מספר תוכניות פיתוח מרכז העיר ארוכות טווח שהצליחו, והפכו את דיקייטר לאזור בעל עירוב שימושים עם גישה נוחה למרכז העיר אטלנטה. במהלך עשרים השנים האחרונות רכשה העיר מוניטין מקומי ולאומי כעיר פרוגרסיבית עם מעורבות גבוהה של תושבים.

## גאוגרפיה
לפי לשכת מפקד האוכלוסין של ארצות הברית, שטח העיר משתרע על פני 11 קילומטרים רבועים (4.2 מיילים רבועים), כולם יבשה. דיקייטר גובלת באבונדייל אסטייטס מדרום-מזרח ובאטלנטה מדרום-מערב, ובמחוז דקאלב הלא מאוגד משאר הצדדים.

קו פרשת המים המזרחי חוצה את העיר לאורך מסילות הרכבת של CSX (לשעבר רכבת ג'ורג'יה).

## קישורים חיצוניים

## הערות שוליים

קטגוריה:יישובים שהוקמו ב-1823
קטגוריה:ג'ורג'יה: ערים
יוני חרל"פ

**יוני חרל"פ** (נולד ב-1985) הוא תסריטאי, במאי וזמר-יוצר ישראלי.

## קריירה
בשנת 2016 חרל"פ יצר והפיק את הסרטון הראשון שלו יחד עם חברת התוכן והאנימציה שרוטונים. הסרטון זכה ללמעלה מ-500 אלף צפיות. מאז יצר מספר רב של יצירות דיגיטליות שזכו למיליוני צפיות.

בין השנים 2018–2022 שימש העורך ומנהל התוכן הראשי של ערוץ היוטיוב של קווין רובין. כחלק מתפקיד זה, הפיק את השירים והקליפים שיצאו בערוץ לאורך השנים: "שישי הפוך", "שים פס", "נינג'ה", "כפרה" ו"שופוני".

משנת 2021 משמש כעורך הראשי של הסדרה "הבנים והבנות" בערוץ הילדים.

בשנת 2019 ביים את הסדרה "תעשה לי סאב" בערוץ הילדים, בה השתתפו קווין רובין, טום באום, ג'וי ריגר ועוד שחקנים מוכרים.

בשנת 2021 יצר וביים את הסדרה "שמשון גיבור" שהופקה והופצה בעזרת ערוץ הילדים.

ב-15 באוקטובר 2021 הוציא את הסינגל הראשון שלו, "בקטע טוב", אשר זכה ללמעלה מ-220 אלף צפיות ביוטיוב, וכ-10 אלף צפיות בספוטיפיי. כמה חודשים לאחר מכן, ב-8 בפברואר 2022 הוציא את הסינגל השני שלו, "כוכב", ביחד עם טלי אורן. השיר זכה גם כן ללמעלה מ-100 אלף צפיות ביוטיוב.

ב-17 בפברואר 2023 הוציא עוד סינגל בשם "באה מקולקל", וב-20 באפריל של אותה השנה הוציא סינגל נוסף בשם "יש לי קצב". באותה השנה וב-2024 שימש כמנהל הקריאייטיב של ישראל בידור, ובין היתר יצר את הפאנל הקומי "פקה פקה" בהשתתפותם של יוצרי תוכן ישראלים.

ב-2025 מביים את החידוש של הסדרה "הופה היי".

## קישורים חיצוניים

* 

## הערות שוליים

קטגוריה:במאים ישראלים
קטגוריה:תסריטאים ישראלים
קטגוריה:זמרים ישראלים
קטגוריה:ישראלים שנולדו ב-1985
ברברלה

**ברברלה** (באנגלית: **Barbarella**) הוא סרט מדע בדיוני ארוטי משנת 1968 בבימויו של רוז'ה ואדים, המבוסס על סדרת קומיקס צרפתית אותו השם מאת ז'אן קלוד פורסט.

ואדים, שהיה בעל מוניטין של פס ייצור לסמלי מין, והצליח למצב נשים כבריז'יט בארדו למעמד של סמלי מין עולמיים (ואף הקפיד להינשא להן לתקופה מסוימת) נישא לפונדה, ו"ברברלה" הפך את פונדה לסמל מין עולמי.

## תקציר העלילה
עלילת הסרט, אשר מתרחשת במאה ה-41, עוקבת אחר הרפתקאותיה של האסטרונאוטית היפהפה וחסרת הפחד ברברלה (מגולמת על ידי ג'יין פונדה) אשר נשלחת על ידי נשיא כדור הארץ למשימה בחלל במטרה ללכוד את המדען דוראנד דוראנד אשר יצר נשק רב עוצמה על כוכב לכת מרוחק אשר מסוגל להשמיד את האנושות.

## צוות השחקנים הראשי
* ג'יין פונדה בתפקיד ברברלה
* ג'ון פיליפ לאו בתפקיד המלאך פיגר
* אניטה פלנברג בתפקיד המלכה השחורה
* מילו אושיה בתפקיד דוראנד דוראנד
* מרסל מרסו בתפקיד פרופסור פינג
* קלוד דופין בתפקיד נשיא כדור הארץ
* ורוניק ונדל בתפקיד קפטן מון
* סרג' מרקאנד בתפקיד קפטן סאן
* ג'יאנקרלו קובלי בתפקיד המהפכן
* דייוויד המינגס בתפקיד דילדנו
* אוגו טוגנאצי בתפקיד מארק האנד

## קישורים חיצוניים

* "ברברלה" - פרק בפודקאסט "טראשטוק", בהגשת גילי פורת ושני קיניסו

## הערות שוליים

קטגוריה:סרטי הרפתקאות בחלל
קטגוריה:רטרו-פוטוריזם
קטגוריה:סרטי פרמאונט
קטגוריה:סרטי 1968
קטגוריה:סרטי מדע בדיוני
קטגוריה:סרטי מדע בדיוני מ-1968
אדנקרונוס

**אדנקרונוס** (באיטלקית: **Adnkronos**) היא סוכנות ידיעות איטלקית.

## היסטוריה ופרופיל
אדנקרונוס הוקמה ב-1963 על ידי מיזוג של שתי סוכנויות, "קרונוס" (נוסדה ב-1951) ו-"Agenzia Di Notizie" (נוסדה ב-1959). הסוכנות ממוקמת ברומא.

אדנקרונוס נמצאת בבעלות ג'וזפה מארה תקשורת. העורך הראשי שלה הוא ג'וזפה מארה.

הסוכנות הורחבה לכלול את Adnkronos Salute שהיא סוכנות בריאות. בשנת 2003 הקימה הסוכנות את המשרד הבינלאומי שלה, Adnkronos International, המספק חדשות ודיווחים בערבית ובאנגלית, בעיקר מהעולם הערבי.

ביולי 2014, אדנקרנוס אינטרנשיונל חתם על הסכם עם סוכנות הידיעות הרשמית של איראן, IRNA, לקידום שיתוף פעולה חדשותי דו-צדדי.

הסוכנות מפרסמת גם את "Il libro dei fatti", המהדורה האיטלקית של ה"אלמנך העולמי".

## קישורים חיצוניים

* 

## הערות שוליים

קטגוריה:איטליה: תקשורת
קטגוריה:סוכנויות ידיעות
קטגוריה:חברות תקשורת
קיקה בארחה

**אנריקה "קיקה" בַּארְחָה אפונסו** (בספרדית: **Enrique "Kike" Barja Afonso**; נולד ב-1 באפריל 1997) הוא כדורגלן ספרדי המשחק בעמדת הקיצוני באוססונה מהלה ליגה.

## קריירה
ברחה נולד בנואין, נווארה, והצטרף למחלקת הנוער של אוסאסונה בשנת 2005, כשהיה בן שמונה. הוא ערך את הופעת הבכורה שלו בקבוצה הבוגרת ב-25 באוגוסט 2013, בגיל 16, כשכנס כמחליף במחצית השנייה במקום מיגל אולבידה, כבש שער בכורה בניצחון הביתי 0–2.

ב-28 בנובמבר 2015 כבש צמד בניצחון חוץ 4–0 על א.ד. מוטילברה. הוא הוסיף צמד נוסף שבעה ימים לאחר מכן, בניצחון 5–0 על "ס.ד. אריברי". ב-25 בספטמבר שלאחר מכן, הוא כבש שוב שני שערים בניצחון ביתי 3–1 על גיחוולו.

ב-15 במאי 2017, ברחה הועלה באופן סופי לסגל הקבוצה הבוגרת לקראת עונת 2017/18. הוא ערך את הופעת הבכורה שלו בקבוצה הבוגרת ובלה ליגה חמישה ימים לאחר מכן, כשהחליף את קרלוס קלרק בהפסד 0–5 בחוץ לסביליה, לאחר שקבוצתו הבטיחה את ירידתה לליגת המשנה.

## תארים
;אוססונה
* הליגה הספרדית השנייה: 2018/2019

## קישורים חיצוניים

## הערות שוליים

קטגוריה:כדורגלנים ספרדים
קטגוריה:כדורגלני אוססונה
קטגוריה:ספרדים שנולדו ב-1997
מוי גומס

**מויסס "מוי" גומס בורדונדו** (בספרדית: **Moisés 'Moi' Gómez Bordonado**; נולד ב-23 ביוני 1994) הוא כדורגלן ספרדי המשחק בעמדת הקשר ההתקפי באוססונה מהלה ליגה.

## קריירה
גומס נולד ברוחלס, שבפרובינציית אליקנטה, ולנסיה, ופתח את הקריירה שלו בקבוצת אליקנטה המקומית, כשבהמשך עבר לקבוצת ויאריאל השכנה. ב-30 באפריל 2011, כשהיה בן פחות מ-17, ערך את הופעת הבכורה שלו בוויאריאל ב', קבוצת הבת של המועדון, מול ז'ימנסטיק טרגונה בליגה השנייה.

ב-28 בנובמבר 2011 שיחק את המשחק הרשמי הראשון בקבוצה הראשית של המועדון, שהיה גם הופעת הבכורה שלו בלה ליגה, כאשר נכנס כמחליף ליונתן דה גוזמן בהפסד 2-1 בחוץ למאלגה. ב-25 בפברואר של השנה שלאחר מכן הוא כבש את השער הראשון שלו במסגרת מקצוענית, וסייע לניצחון 0–2 על גואדלחארה. עם זאת, שתי קבוצות ויאריאל ירדו ליגה בסוף העונה - ויאריאל ב' סיימה במקום ה-12, אך נאלצה לרדת לליגה השלישית, מכיוון ששתי הקבוצות של המועדון אינן יכולות לשחק יחד באותה ליגה, על פי תקנון הליגות.

גומס תרם 24 משחקים ושער אחד בעונת 2012/2013, כאשר ויאריאל העפילה מחדש לליגה הראשונה. הוא חתם על חוזה חדש לחמש שנים באוגוסט 2013, וכבש את השער הראשון שלו בליגה הראשונה ב-13 בינואר של השנה שלאחר מכן, בפתיחה בניצחון הביתי 1–5 על ריאל סוסיאדד.

ב-9 ביולי 2015 הושאל לחטאפה לעונה אחת. ב-5 ביולי של השנה שלאחר מכן, לאחר שירד עם חטאפה ליגה, חתם לארבע שנים בספורטינג חיחון מהליגה הראשונה.

ב-26 בינואר 2018 עבר לקבוצת וסקה, מוליכת הליגה השנייה, בהשאלה. לאחר העפלתה לליגה הראשונה הוארך הסכם ההשאלה לעונה נוספת.

גומס חזר לוויאריאל ב-18 ביולי 2019 וחתם על חוזה לארבע שנים תמורת סכום של 1.3 מיליון יורו. הוא ערך את הופעת הבכורה שלו חודש לאחר מכן, כאשר פתח וכבש שער בתיקו הביתי 4-4 מול גרנדה.

גומס ערך 11 הופעות במסגרת הליגה האירופית בעונת 2020/2021 שהסתיימה בזכייה במפעל. בין היתר, הוא שיחק 43 דקות בגמר מול מנצ'סטר יונייטד.

ב-28 ביולי 2022 חתם לחמש שנים באוססונה תמורת 1.8 מיליון יורו; בנוסף, יקבל בונוס של 100,000 יורו עבור כל עונה בה הקבוצה תישאר בליגה הראשונה.

## תארים
#### ויאריאל
* הליגה האירופית: 2020/2021

## קישורים חיצוניים

קטגוריה:כדורגלנים ספרדים
קטגוריה:כדורגלני אוססונה
קטגוריה:כדורגלני ויאריאל
קטגוריה:כדורגלני חטאפה
קטגוריה:כדורגלני ספורטינג חיחון
קטגוריה:כדורגלני וסקה
קטגוריה:ספרדים שנולדו ב-1994
האצילות מחייבת (ביטוי צרפתי)

**האצילות מחייבת** (בצרפתית: **Noblesse oblige**) הוא ביטוי צרפתי שמשמעותו - השתייכות למעמד האצולה מחייבת את האצילים לגלות אחריות חברתית.

לפי המילון האנגלי של אוקספורד, משמעות הביטוי היא "מוצא אצילי מגביל להתנהגות מכובדת; פריבילגיה כרוכה באחריות".

מילון האקדמיה הצרפתית מציע שני פירושים: "מי שמתיימר להיות אציל, חייב להתנהל באצילות", וגם "על האדם לפעול באופן התואם את מעמדו החברתי ואת הפריבילגיות שהוענקו לו בלידתו או במהלך חייו"

ביטוי זה מבטא קוד אתי עתיק יומין שהתפתח בימיה הראשונים של האריסטוקרטיה – הרעיון כי עם הפריבילגיות והכוח מגיעה גם האחריות.

הפילוסופיה העומדת בלב עיקרון זה היא שעל בני האצולה, הנהנים מביטחון כלכלי, תנאיי מגורים נוחים, גישה למשאבים מגוונים והשפעה חברתית רבה, מוטלת החובה לנהוג באצילות בכל עסקיהם. הדבר כולל מסירות עמוקה ועקבית כלפי כל בני האדם ולא רק כלפי בני משפחתם ולחבריהם.

הביטוי "האצילות מחייבת" הופיע לראשונה בספרו של אונורה דה בלזק "חבצלת העמקים" (בצרפתית: Le Lys dans la vallée) שפורסם בשנת 1835. בלזק ממליץ לאדם צעיר כיצד ראוי לנהוג בחברה ומסכם: "אפשר לסכם את כל מה שאמרתי לך עד כה בביטוי הישן: האצילות מחייבת!" (בצרפתית: !Tout ce que je viens de vous dire peut se terminer par un vieux mot : Noblesse oblige)

על אותו משקל, מצפים בתקופה המודרנית מחברות גדולות ומאנשים בעלי ממון לגלות אחריות חברתית, לתרום מכספם ולנצל את כישוריהם ואת קשריהם לקידום מטרות חברתיות.

## הערות שוליים

קטגוריה:מילים וביטויים בצרפתית
קלאופטרה (רוסי)

**קלאופטרה** (איטלקית: **Cleopatra**) היא אופרה משנת 1876 מאת לאורו רוסי לליברית מאת מרקו ד'ארינזו המבוססת על אנטוניו וקלאופטרה של שייקספיר. האופרה הוצגה לראשונה ב-5 במרץ 1876 בתיאטרון רג'יו בטורינו.

## הקלטות
* קלאופטרה - דימיטרה תיאודוסיו (קלאופטרה), אלסנדרו ליברטורה (מרקוס אנטוניוס), פאולו פצ'יולי (אוטביו קיסר), סבסטיאן קטאנה (דיומדס), וויליאם קורו (פרוקולז'ו), טיציאנה קאררו (אוטביה), פאולה גרדינה (כרמיאנה). התזמורת הפילהרמונית & Coro Lirico Marchigiano 'V. בליני', דייוויד קרשנצי. Naxos DVD או 2CD

## קישורים חיצוניים

* , טורינו 1876, archive.org
* ליברית, טורינו 1878, loc.gov
* פרטי עבודה, קוראגו, אוניברסיטת בולוניה

קטגוריה:אופרות
קטגוריה:אופרות באיטלקית
קטגוריה:יצירה שנכתבה על הזמן העתיק
סמואל שורטרידג'

**סמואל מורגן שורטרידג**' (באנגלית: **Samuel Morgan Shortridge**; 3 באוגוסט 1861 – 15 בינואר 1952) היה איש המפלגה הרפובליקנית, אשר כיהן כחבר הסנאט של ארצות הברית מטעם קליפורניה.

## ביוגרפיה
### ראשית חייו
שורטרידג' נולד ב-3 באוגוסט 1861 במאונט פלזנט שבאיווה ועבר לקליפורניה ב-1875 עם משפחתו, שהתיישבה בסן חוזה. הוא עסק בעריכת דין בסן פרנסיסקו, קליפורניה במשך רוב חייו.

### קריירה
שורטרידג' שימש כעורך דינו של אייב רוף במהלך משפטי השחיתות והשוחד בסן פרנסיסקו.

שורטרידג' היה אלקטור לנשיאות ב-1888, 1900 ו-1908. ב-1914 הפסיד בפריימריז הרפובליקני על מושב הסנאט לחבר הקונגרס הוותיק ג'וזף ר. קנולנד, שהובס בבחירות הכלליות על ידי ג'יימס ד' פילן. ב-1920 נבחר כחבר הסנאט של ארצות הברית, כשהוא רכוב על מסע הבחירות של וורן הרדינג לאחר מלחמת העולם הראשונה "חזרה לנורמליות". שורטרידג' ניצח בבחירות הכלליות עם 49% מהקולות, והביס את פלן ומועמדים חזקים ממפלגת האיסור ומהמפלגה הסוציאליסטית של אמריקה. הוא נבחר מחדש ב-1926 עם 63% מהקולות מול הדמוקרטי ג'ון ב' אליוט. הוא כיהן שתי קדנציות מלאות לפני שהובס בפריימריז ב-1932.

שורטרידג' הפך לקול בולט עבור כוחות גזעניים אנטי-יפניים בקליפורניה, והכריז שילד של מהגרים יפנים יתייחס ל"עצמו כיליד יפן. ליבו וחיבתו יוצאים לארץ הולדתו של ההורה". טענותיו של שורטרידג' ב-1924 היו דומות להפליא לכמה מההצדקות שהועלו לכליאת היפנים במהלך מלחמת העולם השנייה. אפילו כמה סנאטורים שהעדיפו מהגרים מצפון ומערב אירופה מצאו את עמדתו האנטי-יפנית של שורטרידג' מיותרת.

שורטרידג' כיהן כעורך דין מיוחד של משרד המשפטים בוושינגטון בין השנים 1939 עד 1943.

### מותו
הוא מת ב-15 בינואר 1952 באתרטון, קליפורניה.

## משפחתו
אחותו, קלרה ס. פולץ, הפכה לעורכת הדין הראשונה בקליפורניה ב-1878, ולסגנית התובעת המחוזי הראשונה בארצות הברית ב-1910. היא עזרה לו בקמפיין הבחירות לסנאט.

אחיו צ'ארלס מ. שורטרידג' (1858–1918) היה הבעלים של העיתון של סן חוזה *The Daily Mercury* ורכש את *The San Francisco Call* בשנת 1895.

## קישורים חיצוניים

* 
* 

## הערות שוליים

קטגוריה:אמריקאים ילידי איווה
קטגוריה:חברי הסנאט של ארצות הברית מקליפורניה
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1861
קטגוריה:אמריקאים שנפטרו ב-1952
אדו אקספוסיטו

**אדוארדו "אֶדוּ" אֶקְסְפּוֹסִיטוֹ חאאן** (בספרדית: **Eduardo "Edu" Expósito Jaén**; נולד ב-1 באוגוסט 1996) הוא כדורגלן ספרדי המשחק בעמדת הקשר המרכזי באספניול מהלה ליגה. 

## קריירה
### דפורטיבו לה קורוניה
אקספוסיטו נולד בקובייס שבקטלוניה. ב-20 ביולי 2015, הוא חתם על חוזה לשנתיים בדפורטיבו לה קורוניה, והוקצה בתחילה לקבוצת המילואים.

אקספוסיטו ערך את הופעת הבכורה שלו בקבוצה הבוגרת ב-23 באוגוסט 2015, כשנכנס כמחליף בדקות הסיום בניצחון 1-0 בחוץ נגד בוריו. הוא כבש את השער הראשון שלו ב-13 בספטמבר, הראשון בתיקו הביתי 1-1 נגד אלונדראס.

אקספוסיטו הפך לאחר מכן למגן קבוע בקבוצת המילואים, והצטרף לראשונה לסגל המשחק הראשון ב-2 באפריל 2017, fשנכלל בסגל הקבוצה מבלי שזכה לדקות משחק, בהפסד 3-0 בליגה נגד ולנסיה. הוא ערך את הופעת הבכורה שלו בליגה ב-7 במאי, בהפסד ביתי 1-2 לאספניול, משחק בו הוחלף על ידי קרלס חיל במחצית.

ב-13 באוקטובר 2017, חידש אקספוסיטו את החוזה שלו עד 2022, וקודם באופן סופי לקבוצה הראשונה לקראת עונת 2018/19, עת שיחקה קבוצתו בליגה הספרדית השנייה. הוא כבש את השער הראשון שלו במסגרת מקצוענית ב-8 בדצמבר 2018, כשהבקיע את השער הראשון בתיקו הביתי 2-2 נגד נומנסיה.

### אייבר
ב-13 ביולי 2019, חתם אקספוסיטו על חוזה לחמש שנים באייבר, ששיחקה בליגה הראשונה. הוא ערך את הופעת הבכורה שלו בליגה עבור המועדון כשנכנס כמחליף ב-17 באוגוסט נגד מיורקה בהפסד 2-1. הוא כבש את השער הראשון שלו בליגה עבור המועדון ב-29 בספטמבר נגד סלטה ויגו.

### אספניול
ב-8 באוגוסט 2022, חתם אקספוסיטו על חוזה לחמש שנים באספניול מהליגה הראשונה בספרד.

## קישורים חיצוניים

קטגוריה:כדורגלנים ספרדים
קטגוריה:קשרי כדורגל ספרדים
קטגוריה:כדורגלני דפורטיבו לה קורוניה
קטגוריה:כדורגלני אייבר
קטגוריה:כדורגלני אספניול
קטגוריה:ספרדים שנולדו ב-1996
ויטרי-סור-סן

**ויטרי-סור-סן** (בצרפתית: **Vitry-sur-Seine**) היא קומונה בפרוורים הדרום-מזרחיים של פריז, צרפת, במרחק של 7.5 ק"מ ממרכז פריז.

ויטרי-סור-סן נקראה במקור פשוט ויטרי. השם ויטרי מגיע מהלטינית הימי-ביניימית Vitriacum, ולפני כן Victoriacum, שמשמעותו "אחוזתו של ויקטוריוס", בעל אדמות גאלו-רומי. בשנת 1897 שונה שמה הרשמי של הקומונה לויטרי-סור-סן ("ויטרי שעל הסן"), כדי להבחין בינה לבין קומונות אחרות בצרפת הנושאות את השם ויטרי.

## תרבות
במשך מספר שנים, פעלה ויטרי-סור-סן למדיניות תרבותית של הבאת האמנות לכלל הציבור. מסיבה זו, הקומונה כוללת למעלה מ-100 פסלים עכשוויים, בעיקר במוסדות חינוך ציבוריים (בתי ספר, חטיבות ביניים ותיכונים).

ויטרי מארחת את מוזיאון האמנות העכשווית של ואל-דה-מארן (MAC/VAL). המוזיאון, שנפתח ב-18 בנובמבר 2005, מציע בנוסף לסדנאות אמנות פלסטית גם אודיטוריום וקולנוע לסרטי אמנות וניסיוניים.

ויטרי היא אחת מהערים שתרמו להתפתחות תנועת ההיפ-הופ בצרפת. כתוצאה מכך, לאמנות האורבנית יש מקום חשוב מאוד בעיר.

## דמוגרפיה
העיר מחולקת לשלושה חלקים נפרדים: המרכז הכולל מספר רב של פרויקטי דיור ציבורי, שכונות פריפריאליות השייכות למעמד הביניים, ואזור תעשייה גדול לאורך נהר הסן.

הערים הגובלות הן אברי-סור-סן, וילז'ואיף, שבילי-לרו, טיאי, שואזי-לה-רואה, ואלפורטוויל.

בשנת 2017 הוערכה אוכלוסיית העיר ב-93,500 תושבים. ויטרי-סור-סן היא העיר ה-46 המאוכלסת ביותר בצרפת והשביעית באזור איל-דה-פראנס. שיעור האבטלה בעיר הוא 26.5%, בעוד שהממוצע הלאומי נמוך מ-10%.

## אוכלוסייה היסטורית

## קישורים חיצוניים
* 

קטגוריה:איל-דה-פראנס: ערים
קטגוריה:עמק המארן: ערים